 भारतीय कनून दे मताबक हर आरोपी दा एह् संवैधानिक अधिकार ऐ जे उस्सी अपनी मर्जी दा इक वकील थ्होऐ जेह्‌ड़ा ओह्‌दी नुमांईदंगी करदा होऐ।  ऐसे कनून दे मद्देनज़र बार एसोसिएशन दिल्ली ते देश दे दूएं हिस्सें दे वकीलें पासेआ बम्ब धमाकें दे आरोपिएं दे मामले हत्थै च नेईं लैने दी घोशना नयासंगत नेईं ऐ।  एह् रहानगीदी गल्ल ऐ जे कनून दे विशेज्ञत तथाकथित राश्ट्रवाद दा लाबा लाईऐ देश दे बसनीकें गी उंदे अधिकारें थमां बचंत रखा करदे न ते ऐसा करने कन्नै साढ़े समाज च सांप्रदियिकता दी खाई डूहंगी हुंदी जा रदी ऐ।  मध्यप्रदेश दे बम्ब धमाकें दे इक आरोपी दे वकील उप्पर संघ परोआर दे गुंडें जिस चाल्ली हमला करदे होई बार गी ऐसे मामले हत्थै च नेईं लैने गी मलाया ऐ ओह् निंदने जोग ऐ।  एह्‌दे कन्नै दौं चीजां सामनै औंदिआं न।  इक ते एह् जे देशै दा बुद्धिजीवी तबका देश दे कट्टर हिन्दुवाद थमां डरदा ऐ ते ओह्, चांह्‌दे न जे बम्ब धमाके च फगडोने आह्‌ला कोई बी अरोपी बिना जुर्म साबत होए दे गै फांसी उप्पर लटकाई दित्ता जा।  उंदे लेई इस गल्ला दा कोई मतलब नेईं ऐ उस माह्नुएं दा ऐसे मामले कन्नै कोई लैना देना ऐ जां नेईं।  ऐसे केईं मसूम शक ते झूठे सबूते दे अधार उप्पर हिरासत च लैत्ते जंदे न ते फ्ही उंदे खलाफ साजशें दा जाल बुनेआ जंदा ऐ।  संसद उप्पर होए दे हमले च अफज़ल गुरू गी पूरे घटनाक्रम दा मास्टरमाईंड करार देई दित्ता गेआ ते छड़ा इन्ना गै नेईं बलके नोहाड़े खलाफ 160 सफें दा इक फैसला बी एह जेह्‌ड़ा सबूतें दे अधार उप्पर ऐ ब ओह्‌दे च बी ओह्‌दे खलाफ साजश रचाने दे आरोप न, हमले च शामल होने दे नेईं।  कुसै गी इस गल्ला दी शायद जानकारी नेईं होग जे अपनी अर्जी दी सुनवाई दा इंतजार करने आह्‌ले माह्‌नू गी नोहाड़े पक्ख रक्खने गित्तै कम्मै दे वकील बी नेईं दित्ते गे कीऽ जे उस बेल्लै दिल्ली दे किश वकीलें आरोपी दा बायकाट करने दा फैसला करी दित्ता हा। 